text: БелаПАН. Прэзідэнт Венесуэлы Уга Чавес плануе наведаць Беларусь, паведамляе лацінаамерыканскае агенцтва навінаў
  Адрес страницы: http://belapan.com/archive/2008/09/22/255496_255497/
  Дата распечатки: 24.01.2021 17:53
  22.09.2008 20:57 Палітыка
  Прэзідэнт Венесуэлы Уга Чавес плануе наведаць Беларусь, паведамляе лацінаамерыканскае агенцтва навінаў
  Мінск, 22 верасня. Прэзідэнт Венесуэлы Уга Чавес плануе наведаць Расію і Беларусь пасля свайго дзяржаўнага візіту ў Кітай. Пра гэта паведамляе лацінаамерыканскае агенцтва навінаў Прэнса Лаціна.
  Паводле звестак агенцтва, візіт Чавеса ў Кітай пачынаецца ў аўторак, 23 верасня. У Пекіне ён плануе правесці перамовы са старшынёй КНР Ху Дзіньтао, іншымі прадстаўнікамі ўлады, а таксама вядучымі бізнесменамі Кітая.
  Пасля Пекіна Чавес наведае Расію і Беларусь, а затым Францыю і Партугалію, паведамляе Прэнса Лаціна. "Асноўнай мэтай гэтага туру з'яўляецца пашырэнне двухбаковых сувязей і падпісанне пагадненняў у эканамічнай, сацыяльнай і культурнай сферах, а таксама пашырэнне палітычнага дыялогу па міжнародных пытаннях, што ўяўляюць узаемную цікавасць", — зазначае агенцтва.
  Нагадаем, Уга Чавес ужо тройчы наведваў Беларусь — у ліпені 2006, у чэрвені 2007 і ў ліпені 2008 гадоў.
  У снежні 2007 года Венесуэлу наведаў А.Лукашэнка. Падчас яго візіту адбылося адкрыццё беларуска-венесуэльскага сумеснага прадпрыемства па здабычы нафты "ПетраВенБел" у штаце Ансаатэгі, быў падпісаны шэраг міжурадавых і міжведамасных дакументаў у розных сферах.